Obamas tale om sensur ble sensurert
Den amerikanske presidenten kom mandag ettermiddag til Beijing, der han skal ha samtaler med president Hu Jintao og andre kinesiske ledere. - Vi vil ikke påtvinge noe annet land noen spesiell form for politisk system, sa Barack Obama på et møte i Shanghai rådhus mandag formiddag. - Vi mener ytringsfrihet og religionsfrihet, adgang til informasjon og politisk virksomhet er universelle rettigheter som må være tilgjengelig for alle mennesker, inkludert etniske og religiøse minoriteter, tilføyde Obama. Twitter Han myket opp stemningen ved å snakke om sitt eget forhold til Twitter som han innrømmet at han aldri hadde brukt, og skyldte på at han ikke var flink til å skrive på mobiltelefonen. - Jeg har alltid vært en sterk tilhenger av at internett kan brukes fritt, og av at det ikke skal være sensur, sa Obama. Internett er strengt kontrollert i Kina, som har 250-300 millioner internettbrukere. Twitter blir blokkert av myndighetene. Begrenset Mens Obamas ord om ytringsfrihet straks gikk verden rundt via internasjonale medier, var det begrenset hvor mange som fikk dem med seg i Kina. USA har helt fram til møtet med studentene forsøkt å få det direktesendt på landsomfattende fjernsyn. Men til slutt ble møtet bare direktesendt til kabel-TV-abonnenter i Shanghai-området. Selv Kinas engelskspråklige medier, som kan være mer liberale i rapporteringen av nyheter enn de kinesiskspråklige, gjenga ingenting av Obamas ord om ytringsfrihet, politisk frihet og usensurert internett. Rundt 600 studenter fra universiteter i Shanghai deltok på møtet. Nye arrestasjoner Kinesisk politi gikk mandag til nye arrestasjon av opposisjonelle og klageskrivforfattere, etter å ha gjennomført mange arrestasjoner i forrige uke. Kvinnen Chen Jianfang reiste til Beijing fra Shanghai med en gruppe på rundt 200 for å ønske Obama velkommen og gjøre ham oppmerksom på Kinas brudd på menneskerettighetene. Men da de ankom til det statlige kontoret for mottak av klageskriv i Beijing mandag morgen, ble flere titall av dem arrestert. - De arresterer folk over alt, selv om de bare kommer med klageskriv på vanlig måte og verken har plakater eller roper slagord, sier Chen til nyhetsbyrået AP. Vil ikke hindre Kina Obama understreket i talen at USA ikke er ute etter å legge hindringer i veien for Kinas vekst, og at begge land har alt å tjene på samarbeid. - Vi forsøker ikke å begrense Kinas vekst, sa han. - Tvert imot ønsker vi Kina velkommen som et sterkt, velstående og vellykket medlem av verdenssamfunnet. I dagene foran Obamas Kina-besøk har det vært utvekslet stikk fra begge sider om den ubalanserte handelen mellom de to stormaktene. Mandag sa presidenten i Det internasjonale pengefondet IMF igjen at Kina må skrive opp verdien på sin nasjonale valuta yuan, et krav også Obama har tatt til orde for. Men utspillet ble straks avvist fra Kinas side. Klima Obama understreket også i talen i Shanghai at Kina, i likhet med USA, må ta «avgjørende skritt» for å motvirke klimaendringene. Kina har passert USA og slipper ut mer CO2 enn noe annet land i verden, men vil ikke godta et internasjonalt bindende tak på sine utslipp. Hundrevis av millioner kinesere lever fortsatt i fattigdom, og kinesiske myndigheter sier at vestlige land derfor må gå foran og kutte sine egne utslipp av klimagasser.
USAs president tok til orde for full ytringsfrihet og usensurert internett i en tale til kinesiske studenter i Shanghai. Men antallet kinesere som får høre budskapet er begrenset.